ສານອາຟຣິກາໃຕ້ ຕັດສິນໃຫ້ ປະກັນໂຕ ທ. Pistorius (ສະໄລດ໌)
ທ້າວ Pistorius ທີ່ກັ້ນ​ນໍ້າຕາ​ເອົາ​ໄວ້ ​ໄດ້ນັ່ງ​ກົ້ມ​ໜ້າ​ລົງ ​ແລະ​ມື​ສັ່ນ​ໃນ​ຂະນະ​ທີ່​ໄອ​ຍະ​ການ​ ສະ​ລຸບການ​ໂຕ້​ຖຽງ ​ກ່ຽວ​ກັບ​ການ​ປະກັນ​ໂຕ​ ຜູ້ກ່ຽວ.
ຜູ້ພິພາກສາຄົນນຶ່ງ ຈະຕັດສິນໃນວັນສຸກມື້ນີ້ ກ່ຽວກັບການ ປະກັນໂຕ ຂອງດາຣານັກແລ່ນອາຟຣິກາໃຕ້ ທ້າວ Oscar Pistorius ຜູ້ທີ່ປະເຊີນກັບການກ່າວຫາວ່າວາງແຜນລ່ວງ ໜ້າເພື່ອຄາດຕະກໍາເຖິງຜູ້ສາວ ຂອງລາວ ທ້າວ Pistorius ທີ່ກັ້ນນໍ້າຕາເອົາໄວ້ ໄດ້ນັ່ງກົ້ມໜ້າລົງ ແລະ ມືສັ່ນໃນຂະນະທີ່ໄອຍະການ ສະລຸບການໂຕ້ຖຽງ ໃນອັນທີ່ມີ ທ່າທາງຈະເປັນມື້ສຸດທ້າຍ ຂອງການຮັບຟັງຄຳໃຫ້ການ ກ່ຽວ ກັບການປະກັນໂຕຜູ້ກ່ຽວທີ່ ນະຄອນຫຼວງ Petoria ຫົວໜ້າໄອຍະການທ່ານ Gerrie Nel ໄດ້ໂຕ້ຖຽງວ່າທ້າວ Pistorius ໄດ້ວາງແຜນລ່ວງໜ້າໃນການຄາດຕະກໍານາງ Reeva Steenkamp ນາງແບບອາຍຸ 29 ປີ ແລະຮຽນຈົບ ຈາກໂຮງຮຽນກົດໝາຍ ທີ່ຖືກຍິງຕາຍໃນເຮືອນຂອງທ້າວ Pistorius ໃນວັນທີ 14 ກຸມພາ ທີ່ຜ່ານມາ ທ້າວ Pitorius ໄດ້ປະຕິເສດຕໍ່ຂໍ້ກ່າວຫາ ໂດຍເວົ້າວ່າ ລາວຍິງນາງ Steenkamp ຫລັງຈາກເຂົ້າໃຈຜິດຄິດວ່າ ເປັນຜູ້ບຸກລຸກເຂົ້າໄປໃນເຮືອນເຂົາເຈົ້າ ໃນຕອນກາງຄືນ ທະນາຍຄວາມຂອງລາວ ທ່ານ Barry Roux ຮັບຮູ້ວ່າ ທ້າວ Pistorius ຈະປະເຊີນກັບຂໍ້ຫາຄາດຕະກໍາ ແຕ່ຈະຊອກຫາຊ່ອງທາງເພື່ອໃຫ້ເຈົ້າໜ້າທີ່ຫຼຸດໂທດລົງມາ ເປັນການຂ້າຄົນຕາຍທີ່ໜ້າຕຳໜິ ໄອຍະການໂຕ້ຖຽງວ່າ ທ້າວ Pistorius ເປັນຄາດຕະກອນເລືອດເຢັນ ແລະສະແດງໃຫ້ເຫັນວ່າຜູ້ກ່ຽວສ່ຽງຕໍ່ການຈະຫຼົບໜີ ທະນາຍຄວາມຂອງລາວກ່າວວ່າ ລາວບໍ່ມີທ່າທາງວ່າ ຈະໜີອອກຈາກປະເທດ ເພາະ ວ່າ ລາວເປັນຜູ້ມີຊື່ສຽງ ແລະຄວນຈະຖືກປ່ອຍ ຄະດີດັ່ງກ່າວໄດ້ມີການຫັນປ່ຽນ ໃນວັນພະຫັດວານນີ້ ເວລາຫົວໜ້າສືບສວນຄະດີ ທ່ານ Hilton Botha ໄດ້ຖືກສັບປ່ຽນ ຫລັງຈາກໄດ້ມີການເປີດເຜີຍວ່າ ທ່ານໄດ້ຖືກກ່າວຫາ ເຈັດກະທົງ ໃນຖານພະຍາຍາມຄາດຕະກໍາ